Okunonyereza okwakoleddwa ekitongole ekya Trust Africa, kulaze nti abavubuka ba Africa bongedde okutundibwa mu mawanga amalala mu nkola ey’obuddu, ekyolekedde okukosa olukalu lwa Africa.
Trust Africa kitongole ekirondoola eddembe ly’obuntu, obwenkanya, nenkulakulana y’amawanga mu Africa, kigamba nti mu mawanga okuli Mali, Bukina Faso, Mauritania, Niger, n’amalala abantu abasoba mu kakadde akalamba buli mwaka batwalibwa mu mawanga ga bazungu ne buwalabu mu nkola ey’okubatunda.
Okunonyereza era kulaga nti ne mu mawanga amalala okuli Uganda, abantu era bakyatundibwa mu nkola y’obuddu mu ngeri etali ngenderere, ngabamu baba beetutte nga bagenda kukola, wabula bwebatukayo nebayisibwa mu ngeri ya Buddu omuli n’okutulugunyizibwa.
Alipoota eraze nti embeera gyebakoleramu mbi nnyo bwogerageranya n’emirimu gye bakola n’ensimbi zebafuna, ng’abamu batuuka n’okudda ku butaka bwabwe nga beyaguza lujjo.
Omwogezi w’ekitongole kya Trust Africa abakoze okunonyereza kuno, Wone Abda ategezezza bannamawulire mu kibuga Arusha ekya Tanzania, abeetabye mu lukungaana lw’amawanga ga Africa ku nsonga z’okugatta Africa eyawamu,nti embeera eno evudde ku bwavu obweyongera mu mawanga abantu bano gyebava, era naasaba abakulembeze babwe n’omukago gw’amawanga ga Africa ogwa African Union, (AU) okujikwata n’obwegendereza.
Abda Wone, agamba nti abavubuka bebasinze okukosebwa, ng’amawanga ga Africa gasaanidde okubasalira amagezi, okubafunira amatendekero agabayambako okutegeera emirimu gyebasobola okukolera kuno, baleme kuyaayaanira kugenda mu mawanga malala gyebatulugunyizibwa.
Mu ngeri yeemu ba mwoyo gwa Africa mu lukungaana olwa All Africa Movement Assembly, olubadde mu Arusha okumala ennaku 3, bayisizza ebiteeso 3 okuli ekya Africa, okufuna ensimbi ezaawamu, okufuna ekitambuliso (Passport), ekyawamu, okulwanyisa okusosolebwa nokukulembeza okwegatta mukifo ky’okwekutulakutulamu.
Mu lutuula lwa bannamawulire olukulembeddwamu, omukyala Coumba Toure, ne Muhammed Lamin, abakwanaganya bekisinde kya Africans Rising, ekitaba ba mwoyo gwa Africa, abalwanirizi b’eddembe ly’obuntu nebannakyewa, bategezezza nti amawanga ga Africa kekadde okwegatta geekolere ku nsonga zaago awatali kwetiiririra nookwesigama ku bazungu.
Bagamba nti singa Aba Africa tebeggyamu kulowooza nga bazungu, okugendera ku byensalo ezaasalibwa abazungu olw’ebigendererwa byabwe obumu nenkolagana mu Africa siyakuvaamu bibala.
Era bagala ekirooto kya Africa okufuna ensimbi eza wamu nga bweguli ku ddolar ne Euro, kibeere nga kituukiridde ng’omwaka 2028 tegunayita.
Bisakiddwa: Ddungu Davis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn